En person er afgået ved døden efter et slagsmål mellem ham og hans bror.

Den 57-årige mand fra Ingstrup, der torsdag aften var i livsfare efter et slagsmål med sin 54-årige bror på en adresse i Ingstrup er natten til fredag afgået ved døden. - Efter slagsmålet bliver han genoplivet, men klokken 01.15 afgår han ved døden, fortæller politikommissær Lars Nørskov Jørgensen fra Nordjyllands Politi. Den 57-årige og hans 54-årige bror var torsdag aften efter drikkelag endt i slagsmål, og det var i den forbindelse at den 57-årige faldt livløs om. Den 54-årige blev torsdag aften anholdt og sigtet for grov vold. Fredag formiddag er sigtelsen blevet ændret til vold med døden til følge, og den 54-årige fremstilles i grundlovsforhør fredag klokken 12. Det var den 54-årige selv, der ringede 112 og fortalte at han havde været i slagsmål, og hans 57-årige bror var faldet livløs om.